Hlutabréfaverð í bandaríska tæknifyrirtækinu Apple hefur lækkað duglega í viðskiptum kauphöllinni í New York í dag . Verð hlutabréfa félagsins lækkuðu um 5 prósent við upphaf viðskipta . Verðfallið kemur í kjölfar árshlutauppgjörs sem kynnt var í gær af Tim Cook , forstjóra félagsins . Þrátt fyrir að tekjur og hagnaður félagsins hafi aukist verulega þá hafa fjárfestar tekið uppgjörinu illa . Uppgjörið náði yfir þriðja ársfjórðung rekstrarárs Apple , það eru mánuðirnir þrír fram til 27. júní síðastliðinn . Í samanburði við sama tímabil í fyrra þá jókst hagnaður um 38 prósent og tekjur um 33 prósent . Alls nam hagnaðurinn 10,7 milljörðum dollara . Samtals seldust 47,5 milljónir eintaka af iPhone snjallsímum , eða 35 prósent meira á sama tíma í fyrra . Sala á Mac tölvum jókst um 9 prósent milli tímabilanna . Tim Cook , forstjóri Apple , sagði ársfjórðunginn sem leið hafa verið „ ótrúlegan “ . Auglýsing Því virðast fjárfestar ósammála . Ástæður fyrir dræmum viðbrögðum og lækkandi hlutabréfaverði eru einkum taldar tvær . í fyrsta lagi bjuggust greiningaraðilar og fjárfestar við enn meiri vexti . Í öðru lagi er nú spurt hvort Apple geti viðhaldið þeim mikla vexti sem hefur einkennt félagið , en vöxturinn hefur á síðustu árum hefur verið drifinn áfram af auknu vöruúrvali og nýjum uppfærslum á eldri vörum . Símarnir helsta tekjulindin - Engar upplýsingar um úrið Í umfjöllun BBC um uppgjörið er greint frá áhyggjum sérfræðinga um að vöxtur sé of háður sölu iPhone snjallsíma og jafnframt er því velt upp hvort söluvöxtur símans geti haldið áfram á sama hraða og til þessa . iPhone er stærsti einstaki tekjupóstur Apple en sala á iPad hefur dregist saman að undanförnu og var 11 prósentum lægri en í fyrra . Á uppgjörsfundi reyndi Cook að slá á þessar áhyggjur og upplýsti að 73 prósent þeirra sem eiga iPhone 5s eða eldri gerð hafi enn ekki uppfært og fengið sér iPhone 6 síma . Því eigi iPhone 6 „ mikið inni “ . Þá eru ekki allir á eitt sáttir um þá ákvörðun Apple að upplýsa ekki um sölu Apple úrsins , nýjustu vöru félagsins og þá fyrstu sem flokka má með tískuvörum . Apple segir það mikilvægt svo keppinautar fái ekki mikilvægar upplýsingar . Tekjur af sölu úrsins eru þess í stað flokkaðar undir „ aðrar tekjur “ með aukahlutum og Beats-heyrnatólum . Vefmiðillinn Vox fjallar um þessa stefnu félagsins og segir afar erfitt að meta hverjar viðtökur við Apple úrinu hafi raunverulega verið , þar sem þau séu seld á svo stóru verðbili , allt frá 350 dollurum til 15 þúsund dollara . Blaðamenn Bloomberg áætla að um 1,9 milljónir úra hafi verið seld frá því þau komu á markað , en „ aðrar tekjur “ jukust um 950 milljónir dollara á síðasta ársfjórðungi samanborið við fyrsta ársfjórðung rekstrarársins . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .